P. Hrušovský, predseda NR SR: (2003-01-14):
D. Bollová, poslankyňa: O úrovni americkej armády hovorí denník Desert News, ktorý vychádza v Salt Lake City v štáte  Utah. Tento denník konštatuje, že pri prehliadke rakiet na amerických základniach sa zistilo, to určite neviete všetci, že v palubných počítačoch je inventár komponentov rakiet a v ňom našla kontrola niekoľko tisíc chýb. Napríklad nepravdivé hodnotenie kvality komponentov, chýbajúce čísla ich sérií a ich nesprávne rozmiestnenie v raketách. Na základni Mainot v Severnej Dakote previerka 10 raketových pozícií zistila, že inštalované akumulátory nie sú schopné vyviesť raketu na štart. Na základni Malstrom v Tennessee a Woren v štáte Wyoming bolo zistené, že pre prvé stupne 200 kusov rakiet boli v počítačoch zadané nesprávne základné údaje. Alebo dovoľte mi v tejto súvislosti možno neadekvátne prirovnanie. Táto veľmoc nebola schopná ani sčítať hlasy v ostatných prezidentských voľbách. Vlani bola Slovenská republika požiadaná o pomoc pri ženijno-technických prácach v Afganistane a Národná rada Slovenskej republiky schválila vyslanie špeciálnej jednotky slovenských ozbrojených síl. Všimnite si, prosím, že už nemáme Armádu Slovenskej republiky s veľkým písmenom, ale ozbrojené sily s malým o. Je možné dedukovať niekoľko dôvodov, prečo tak vláda urobila spolu s Národnou radou. Po prvé,  americkí vojaci nevedia alebo nechcú manuálne pracovať. (Smiech v sále.) Po druhé, americká armáda nemá dostatok prostriedkov na opravu vlastnými náletmi rozbitého letiska. Po tretie, vláda Slovenskej republiky dáva možnosť našim novodobým príslušníkom PTP pracovať, pretože doma im prácu nevie zabezpečiť. Po štvrté,  vláde Slovenskej republiky veľmi záleží na reprezentácii nášho štátu na území, kde veľká miera obyvateľstva nemá ani potuchy, kde sa Slovenská republika nachádza. Po piate, vláda a parlament Slovenskej republiky dávajú prednosť investíciám do bojovej a technickej pripravenosti špeciálnych kománd pred investíciami do zdravia a vzdelania obyvateľov nášho štátu. Nebudem hovoriť o ďalších možných dedukciách. Prosím vás, aby ste si v predkladacej správe tohto návrhu všimli niektoré fakty. Naši vojaci opravujú a upravujú letisko a základňu v meste Bagram za peniaze slovenských daňových poplatníkov, ktorých suma  do 28. februára 2003 bude predstavovať takmer 100 miliónov Sk.  Teraz žiada predseda vlády Národnú radu Slovenskej republiky, aby odsúhlasila vyčlenenie ďalších 12 miliónov na polrok do 31. augusta 2003. Okrem konštatovania, že nárast výdavkov je hlboko podhodnotený, dávam do pozornosti, že uvedená suma 112 miliónov predstavuje napríklad cenu približne 3 miliónov dní nemocničného ošetrenia, ktoré sa dnes chystáme spoplatniť, alebo 6 miliónov receptov, alebo 12-tisíc počítačov pre projekt INFOVEK. Bolo by možné tiež financovať viacero zahraničných reprezentačných vystúpení orchestra a Zboru Slovenskej filharmónie alebo projektov na záchranu opustených a týraných detí. Hoci sa takéto a podobné body nachádzali medzi predvolebnými sľubmi súčasnej koalície, je zjavná a determinačná pre ňu základná skutočnosť. Na takéto projekty nepodpísala dohodu ani so Spojenými štátmi americkými, ani s NATO. Teda sľuby dané občanom i porušovanie ich ústavných práv sú pre pána premiéra a jeho vládu nepodstatné. Vážení kolegovia, premiér i vláda uviedli nepriamo Slovenskú republiku do vojnového stavu s moslimským svetom. Kto mal záujem a zoznámil sa s jeho históriou, vie, že v reakciách na tento počin nebude treba informovať napadnutých, kde je naša zemepisná poloha. Nie je nám však známe, aké opatrenia a zmluvy podpísali naši predstavitelia pre prípad, že by Slovensko potrebovalo ochranu. Ak nechceme byť spoluvinníkmi prípadnej kataklizmy, nemôžeme predkladaný návrh podporiť. Premiér a vláda vedome vystavujú vlastných občanov nebezpečenstvu straty života a zdravia pre výsostne cudzie záujmy. Dôvodia to dobrovoľnosťou, vraj na 9 miest v tejto ženijnej jednotke sa prihlásilo 60 záujemcov. Z 39 897 nezamestnaných absolventov všetkých typov škôl bolo možné predpokladať i vyšší záujem. Nejde tu teda ani o reprezentáciu Slovenskej republiky, ani o antiteroristické nálady našej mládeže, ale s výnimkou možného fenoménu túžby po dobrodružstve ide o jednu z mála vládou ponúkaných možností zlepšenia vlastnej finančnej situácie. A túto skutočnosť vláda hrubo zneužíva na naplnenie vlastného ambiciózneho želania vyslúžiť si pochvalu, prípadne odmenu za poslušnú službu. Pýtam sa, koľkí z členov vlády, koľkí z nás by boli ochotní prihlásiť svojho syna, vnuka či brata za člena tejto, s prepáčením, humanitárnej misie s názvom Trvalá sloboda, ktorú ponúka Biblia až v kráľovstve nebeskom. Až si na to, vážení, odpoviete, potom hlasujte za predložený návrh. Najprv si ho, prosím,  pozorne prečítajte, aby ste zistili, s akou aroganciou až sarkazmom nám vláda vnucuje jeho schválenie. Národná rada Slovenskej republiky môže tejto vládnej avantúre zabrániť. Ak to neurobíme a prídu kovové rakvy alebo spadne nová budova Národnej banky, budeme sa musieť všetci zodpovedať. Ďakujem vám za pozornosť. (Potlesk.)